作者:姚勉
標題:沁園春
內容:鶴髮鴉髫，歡捧霞觴，酌丹井泉。慶湘山峰頂，飛來古佛，劍池洞裡，活底神仙。春雨慳時，千金鬥粟，民仰使君為食天。公知否，只活人陰德，合壽千年。寶猊香噴沈煙。環豔翠明紅擁壽筵。最一般奇特，鳳雛新貴，斑衣綠綬，光彩相鮮。帝命師臣，欽哉有子，飛詔看看又月邊。黃封酒，到明年今日，中使傳宣。